জুয়েল বোলতা তেলাপোকার মগজে যে অস্ত্রোপচার করে তার বিস্তারিত প্রক্রিয়া বিজ্ঞানীরা বের করতে পেরেছেন। তবে রহস্য উন্মোচনের বাকি আছে অনেক। বোলতা তেলাপোকা মস্তিষ্কে হুল দিয়ে নানা রকম রাসায়নিক পদার্থ নিঃসরণ করে। এদের মধ্যে ঠিক কোন রাসায়নিক কিভাবে তেলাপোকার আচরণ বদলে দেয় লিবারস্যাট সেটা এখনো বের করতে পারেন নি। তবে রিচার্ড ডকিন্সের সম্প্রসারিত ফেনোটাইপ তত্ত্বের সাথে এই গবেষণার ফলাফল সংগতিপূর্ণ। বোলতার জিনে যে রাসায়নিক তৈরির প্রক্রিয়া সংকেতবদ্ধ আছে তা কোনভাবে তেলাপোকার দেহকে বোলতা-বাচ্চার জন্য আদর্শ আঁতুরঘর বানিয়ে ফেলে।